**Dôvodová správa**

**Osobitná časť**

**K § 1**

Ustanovuje sa uznanie kúpeľného miesta Červený Kláštor a vydanie Štatútu kúpeľného miesta Červený Kláštor. Status kúpeľného miesta sa obci priznáva len vtedy, ak ho vláda Slovenskej republiky uzná svojim nariadením a vydá štatút kúpeľného miesta podľa § 35 ods. 10 zákona. Vláda Slovenskej republiky uznáva kúpeľné miesto tam, kde sa nachádzajú prírodné liečebné kúpele alebo kúpeľné liečebne. Prírodné liečebné kúpele a kúpeľné liečebne je možné zriadiť len na miestach, kde sa nachádzajú prírodné liečivé zdroje alebo klimatické podmienky vhodné na liečenie, uznané Ministerstvom zdravotníctva Slovenskej republiky. Obec Červený Kláštor tieto základné atribúty spĺňa.

**K § 2**

Dátum nadobudnutia účinnosti nariadenia vlády sa navrhuje s prihliadnutím na dĺžku legislatívneho procesu a potrebnú legisvakanciu.

**K prílohe**

**K článku I**

Určuje sa rozsah kúpeľného miesta Červený Kláštor a rozsah kúpeľného územia v kúpeľnom mieste Červený Kláštor, nakoľko § 35 ods. 3 zákona ustanovuje, že rozsah kúpeľného územia sa ustanovuje v štatúte kúpeľného miesta, pričom podľa § 35 ods. 10 zákona štatút vydáva vláda Slovenskej republiky nariadením. Podľa § 35 ods. 2 zákona sa za kúpeľné miesto vyhlási územie obce alebo časť územia obce, na ktorom sa nachádzajú prírodné liečivé zdroje, prírodné liečebné kúpele, kúpeľné liečebné a iné zariadenia potrebné na vykonávanie kúpeľnej starostlivosti. Z hľadiska jednoznačnosti a pre lepšiu orientáciu v teréne sa popisuje rozsah kúpeľného územia v teréne, v členení na západnú, severnú, východnú a južnú hranicu.

**K článku II**

Štatút kúpeľného miesta môže obsahovať aj ďalšie ustanovenia, ak nie sú v rozpore so zákonom a inými všeobecne záväznými právnymi predpismi, preto sa upravujú opatrenia na ochranu kúpeľného miesta pre umiestňovanie stavieb, prevádzok a vykonávanie činností, v súvislosti so zabezpečením liečebného režimu a v súlade s podmienkami pre zabezpečenie adekvátneho kúpeľného prostredia a v súlade s hydrologickými a klimatickými podmienkami.

**K obrázku č. 1**

Vkladá sa mapový podklad v mierke 1: 25 000 s vyznačením rozsahu kúpeľného miesta Červený Kláštor, ktorým je časť katastrálneho územia obce Červený Kláštor , v súlade s § 35 ods. 2 zákona, v ktorom sa ustanovuje, že za kúpeľné miesto sa vyhlási územie obce alebo časť územia obce, na ktorom sa nachádzajú prírodné liečivé zdroje, prírodné liečebné kúpele, kúpeľné liečebné a iné zariadenia potrebné na poskytovanie kúpeľnej starostlivosti.

**K obrázku č. 2**

Vkladá sa mapový podklad v mierke 1: 1 440 s vyznačením rozsahu kúpeľného územia v kúpeľnom mieste Červený Kláštor, nakoľko § 35 ods. 3 zákona ustanovuje, že rozsah kúpeľného územia sa ustanovuje v štatúte kúpeľného miesta. Kúpeľné územie je ucelené územie v kúpeľnom mieste, na ktorom sa uplatňuje ochrana liečebného režimu.